SKRIFTLIG FORESPØRGSEL E-0651/03

af Erik Meijer (GUE/NGL) til Kommissionen

(5. marts 2003)

Om: Ikke-behandlede anmodninger om at gribe ind over for den omfattende indsamling af vibeæg i den nederlandske provins Friesland

1. Er Kommissionen klar over, at den ornitologiske forening Bond van Friese Vogelbeschermingswachten (BFVW), som har anmodet om videreførelse af den nuværende mulighed for at indsamle vibeæg i den nederlandske provins Friesland, ikke er nogen naturbeskyttelsesorganisation, men en organisation af indsamlere af vibeæg, og at alle store natur- og miljøbeskyttelsesorganisationer afviser indsamling af æg?

2. Er Kommissionen også klar over, at der i forbindelse med indsamlingen ikke er tale om nogen streng kontrol, da denne blot består i, at ovennævnte organisation udsteder et ægindsamlingspas til hver indbygger i Friesland, som anmoder herom?

3. Er Kommissionen klar over, at retten til at indsamle æg i Friesland ikke kan betragtes som en kompensation for indsatsen med at vedligeholde fuglerederne og beskytte dem mest muligt under landbrugsarbejdet, da dette i vid udstrækning også sker i andre nederlandske provinser, hvor denne ret til indsamling ikke findes?

4. Hvad har Kommissionen foretaget sig på baggrund af den klage, som organisationen Faunabescherming indgav i 1999 under nr. 4932 til Generaldirektoratet for Miljø om den fortsat meget omfattende indsamling af vibeæg i Friesland?

5. Hvilket resultat har den undersøgelse, som Kommissionen bebudede den 25. februar 2002 i svaret på skriftlig forespørgsel P-0134/02(1) som led i forberedelsen af en traktatbrudsprocedure ved Den Europæiske Domstol, og undersøgelsen af de nederlandske myndigheders reaktion herpå ført til?

6. Hvornår afsluttes den iværksatte procedure, og hvornår vil der være klarhed over, om EU tillader, at denne overtrædelse af fugledirektivet, som allerede har varet i 24 år, kan fortsætte?

(1) EFT C 205 E af 29.8.2002, s. 76.

Samlet svarafgivet på Kommissionens vegne af Margot Wallströmpå skriftlige forespørgsler E-0650/03 og E-0651/03

(4. april 2003)

Kommissionen er bekendt med den skik, der består i, at man indsamler vibeæg i naturen i den nederlandske provins Friesland.

Viben er, som enhver anden naturligt forekommende fugleart i Europa, omfattet af anvendelsesområdet for Rådets direktiv 79/409/EØF af 2. april 1979 om bevaring af vilde fugle (herefter benævnt direktivet).

I henhold til direktivets artikel 5 er bl.a. det strengt forbudt at indsamle æg i naturen. Dette generelle forbud kan kun af et begrænset antal grunde fraviges i henhold til de strenge undtagelsesbestemmelser, der er fastlagt i artikel 9 i direktivet, forudsat at der ikke findes nogen anden tilfredsstillende løsning.

Dette emne er genstand for en igangværende overtrædelsesprocedure. I denne forbindelse har Kommissionen afgivet en begrundet udtalelse i henhold til EF-traktatens artikel 226. Da den ikke modtog svar på denne begrundede udtalelse, besluttede Kommissionen at indbringe sagen for Domstolen i Luxembourg. Kort tid derefter besvarede de nederlandske myndigheder den begrundede udtalelse. For øjeblikket vurderes dette svar og et supplerende svar fra januar 2003 samt oplysninger, der er tilsendt af klageren. Desuden vil Kommissionen i denne forbindelse tage højde for de aspekter, som det ærede medlem nævner, i det omfang, at disse aspekter ikke allerede er blevet fremlagt i overtrædelsesproceduren.

Afhængig af resultatet af vurderingen af alle de relevante aspekter, kan Kommissionen vælge at konkludere, at betingelserne i artikel 9 i direktivet er opfyldt og afslutte sagen. I modsat fald kan Kommissionen beslutte at gennemføre sin tidligere afgørelse og indbringe sagen for Domstolen.